HR Službeni list Europske unije C 455/11

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 455/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

Uredba Vijeća (EZ) br. 510/2006 o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„WEST WALES CORACLE CAUGHT SEWIN”

EZ br.: UK-PGI-0005-01180 – 12.11.2013.

ZOZP ( X ) ZOI ( )

1. Naziv

„West Wales Coracle Caught Sewin”

2. Država članica ili treća zemlja

Ujedinjena Kraljevina

3. Opis poljoprivrednog ili prehrambenog proizvoda

3.1. Vrsta proizvoda

Razred 1.7.: Svježa riba, mekušci i rakovi te proizvodi dobiveni od njih

3.2. Opis proizvoda na koji se odnosi naziv iz točke 1.

„West Wales Coracle Caught Sewin” naziv je za ribu vrste Salmo truta ulovljenu primjenom stare tradicionalne velške metode ribolova pomoću čamca coracle.

Svježa riba „West Wales Coracle Caught Sewin” sjajno je srebrna s brojnim crnim točkama smještenima iznad i ispod bočne linije. Meso sewina čvrsto je, s dobrim mišićnim tonusom i ima miris svježe ribe. Boja mesa je karakteristična blijedo ružičasta iako može vrlo blago varirati jer se sewin hrani samo u moru i na boju njegova mesa utjecat će morska prehrana

„West Wales Coracle Caught Sewin” jedinstven je jer se lovi čim uđe u riječni sustav iz mora u plitkim i plimnim vodama rijeke. Pokazatelj je njegove svježine da kad mu se otvori utroba, ona često još sadržava tragove njegove morske prehrane kao što su hujice. Ribe su svježe, s čvrstim mesom i visokim stupnjem kvalitete mišića, što dovodi do gušće teksture. Imaju vidljivo izdužen oblik i skladne su građe bez prekomjernih masnih naslaga zbog dugotrajnog migratornog plivanja i visoke kvalitete mjesta hranjenja koja su dostupna u moru. Općeniti oblik i veličina riba „West Wales Coracle Caught Sewin” variraju zbog njihove divlje prirode. „West Wales Coracle Caught Sewin” na sadržava nikakve umjetne aditive i/ili bojila.

Veličina ribe „West Wales Coracle Caught Sewin” kreće se od najmanje 1 kg do najviše 10 kg. „West Wales Coracle Caught Sewin” trebao bi biti savršena izgleda bez nepravilnosti na repu, perajama ili glavi, prilično okrugao i zbijen. Završetak njegova repa je obično ravan ili izbočen. Korijen repa je širok, a gornje se čeljusti protežu dalje od stražnjeg ruba oka. S obzirom na to da se ribolovom s pomoću čamca coracle sewin lovi pojedinačno, a ne u skupinama, ribe „West Wales Coracle Caught Sewin” nisu toliko podložne oštećenju mesa i nepravilnostima kao što se često događa kod drugih morskih pastrva iz uzgoja ili ulovljenih s pomoću lebdećih mreža. To pridonosi prehrambenoj kvaliteti ribe „West Wales Coracle Caught Sewin”, koja ima netaknuto i čvrsto meso te gustu teksturu.

Kuhani „West Wales Coracle Caught Sewin” ima blag, suptilan i prepoznatljiv okus po maslacu s blago orašastom aromom te jedinstven (blag i čist) svjež okus.

Riba „West Wales Coracle Caught Sewin” prije svega se prodaje cijela te uglavnom svježe ulovljena, iako se sewin može prodavati i zamrznut.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti na određenom zemljopisnom području

Ribe „West Wales Coracle Caught Sewin” moraju biti ulovljene primjenom stare tradicionalne metode ribolova s pomoću čamca coracle tijekom sezone ribolova sewina koja varira ovisno o tome u kojoj se od triju rijeka u Zapadnom Walesu obavlja ribolov.

— Tywi: 1. ožujka–31. srpnja

— Teifi: 1. travnja–31. kolovoza

— Taf: 1. ožujka–31. srpnja

3.6. Posebna pravila za rezanje, ribanje, pakiranje itd.

—

3.7. Posebna pravila za označivanje

—

4. Sažeta definicija zemljopisnog područja

Sljedeća područja u rijekama Tywi, Taf i Teifi u Zapadnom Walesu:

rijeka Tywi u dijelu rijeke koji leži između zamišljene crte povučene ravno preko rijeke Tywi od željezničke crpne stanice u blizini stare tvornice lima na nacionalnoj referentnoj točki mreže (NGR) SN 420205 i zamišljene crte povučene ravno preko rijeke Tywi na (NGR) SN 394137;

rijeka Teifi u dijelu rijeke koji leži između mostova Cardigan i Llechryd;

rijeka Taf u dijelu rijeke koji leži između glavnog cestovnog mosta na cesti A477 između Carmarthen-Pembroke i otprilike 1,6 km nizvodno do zamišljene crte povučene ravno preko rijeke Taf od točke Wharley do točke Ginst.

5. Povezanost sa zemljopisnim područjem

5.1. Posebnosti zemljopisnog područja

Velška morska pastrva (sewin) predstavlja genetički lokalno prilagođenu ribu koja raste brže i živi duže od morske pastrve iz drugih područja. Poznate su po svojoj težini većoj od uobičajene i sposobnosti mriještenja u uzastopnim godinama. U Walesu se nalaze neke od najplodnijih rijeka za morsku pastrvu na britanskom otočju. U usporedbi 30 najvažnijih velških rijeka s morskim pastrvom tijekom posljednjih 5 godina Tywi i Teifi zauzimaju prvo odnosno drugo mjesto. Voda u rijekama Taf, Tywi i Teifi vrlo je visoke kvalitete koju redovito prati i evidentira Uprava za prirodne resurse Walesa (engl. Natural Resources Wales). Sve tri rijeke izviru duboko u Kambrijskom gorju ili gorju Preseli u vrlo ruralnom slivnom području kojim dominiraju travnjaci te u kojemu nema industrije. Rijeke Tywi i Teifi svrstane su u posebna područja očuvanja u okviru europske Direktive o staništima. Sve tri rijeke imaju vrlo nisku razinu onečišćenja te im je dodijeljena ocjena „A”, kojom se potvrđuje da te rijeke imaju „prirodne ekosustave i vrlo dobre mogućnosti ribolova salmonidnih i ciprinidnih vrsta riba”. Visoka kvaliteta riječne vode doprinosi veličini, netaknutom stanju i savršenim osobinama sewina ulovljenog s pomoću čamca coracle.

Velški ribolov s pomoću čamca coracle drevni je način ribolova migratornih riba i jedina je zakonom dopuštena metoda ribolova na tim rijekama iz kojih se sewin smije loviti i prodavati. To umijeće, o kojemu postoje zapisi iz 11. stoljeća (i ranije), održalo se do 21. stoljeća i još uvijek je „živuća tradicija”. Iako su se čamci coracle nekoć u velikoj mjeri upotrebljavali u cijelom Walesu, danas se upotrebljavaju isključivo na rijekama Taf, Tywi i Teifi. Te tri rijeke jedina su mjesta u Europi na kojima se riba još uvijek lovi s pomoću čamaca coracle (koristeći se tom posebnom vrstom čamca coracle). Jedan od ribara koji love ribu s pomoću čamca coracle na rijeci Tywi potječe iz obitelji koja se tom vrstom ribolova bavi više od 300 godina. Velški čamci coracle mala su plovila ovalnog oblika s daskom na sredini koja služi kao sjedalo. Izrađuju se ručno od jasena i vrbe i košaraste su konstrukcije. U svakom čamcu coracle nalazi se jedan ribar i njime se upravlja jednim veslom. U ribolovu pomoću velškog čamca coracle sudjeluju dva čamca između kojih je rastegnuta mreža. Ribolov se obavlja uglavnom noću kako sewini ne bi vidjeli sjenu čamca ili mreže kako im se približava. Ribolov s pomoću velškog čamca coracle strogo je reguliran te se smije obavljati samo unutar određenih područja niskih voda i plimnih područja tih rijeka. Ribolovnim su propisima utvrđene crte razgraničenja tih područja. Svi ribari koji love ribu s pomoću velškog čamca coracle moraju imati dozvolu, a mreže koje se upotrebljavaju u tom ribolovu propisane su zakonom.

Sewin pliva do područja mriještenja duž korita rijeke slijedeći njezin tok. To su znanje ribari koji se bave ribolovom s pomoću čamca coracle stekli zahvaljujući stoljetnoj tradiciji bavljenja ribolovom. Mreža se povlači po dnu rijeke s pomoću malih olovnih utega. Mrežom se ulove ribe na visini do 46 cm od dna rijeke, a ribe koje plivaju iznad te visine ostaju neulovljene. Kod ribolova pomoću čamca coracle i kod izrade mreža za taj ribolov ključna se vještina sastoji od određivanja jedinstvenog sustava utega, to jest broja i mase olovnih utega pričvršćenih na mreže koje se upotrebljavaju pri tom ribolovu. Sustav utega složen je i temelji se na Fibonaccijevom nizu brojeva u prirodi. Ta se vještina uči kroz praksu i prenosi s generacije na generaciju.

Protuzakonito je loviti i prodavati sewina ulovljenog u tim rijekama bilo kojom drugom metodom osim s pomoću čamca coracle. Time se omogućuje praćenje i osiguravanje sljedivosti svih riba „West Wales Coracle Caught Sewin”.

Sezona ribolova ribarskim štapovima (samo u sportske svrhe) počinje i završava nakon sezone ribolova s pomoću čamca coracle.

Sewin ulovljen ribarskim štapovima dulje je izložen riječnom blatu i mulju pa ima izraženiji okus po zemlji te meso često promijeni boju zbog otpalog lišća dok je u karakterističnom neaktivnom stanju u udubinama riječnog korita. Ta neaktivnost pridonosi tome da troše svoje zalihe.

5.2. Posebnosti proizvoda

„West Wales Coracle Caught Sewin” migratorna je riba koja može živjeti u slatkovodnim rijekama i u moru. Sewin započinje život u rijekama Teifi, Taf i Tywi, migrira u more radi prehrane i rasta, a zatim se vraća u istu rijeku u kojoj je omriješten radi razmnožavanja. Zbog udaljenosti koju prepliva tijekom migracije i visoke kvalitete mjesta hranjenja u moru divlji sewin ima razvijeniji mišićni tonus u usporedbi s potočnom pastrvom iz uzgoja. Hrani se samo kad je u moru te se tijekom hranjenja u moru stvaraju njegove zalihe energije.

Mišićni tonus razvija se plivanjem tijekom migracije i rezultira gustom teksturom i čvrstim mesom bez prekomjernih masnih naslaga. Te karakteristike ostaju očuvane zahvaljujući metodi ribolova kojom se osigurava da se ribe love dok su u najboljem stanju, čim uđu u riječni sustav u niskim i plimnim vodama rijeke te prije nego što postanu karakteristično neaktivne i potroše svoje zalihe u riječnom okolišu. Time se doprinosi da „West Wales Coracle Caught Sewin” ima blag, suptilan i prepoznatljiv okus po maslacu s blago orašastom aromom te jedinstven (blag i čist) svjež okus sa svojim čvrstim mesom guste teksture.

Mreže za ribolov s pomoću čamca coracle imaju ograničenu veličinu oka mrežnog tega od najmanje 10 cm, što znači da manji sewini mogu pobjeći iz mreže, čime se osigurava održivost ribolova s pomoću čamca coracle. Ribolovom ribarskim štapovima mogu se uloviti manje ribe.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Zahtjev za ZOZP temelji se na značajkama proizvoda jedinstvene kvalitete, čije su posebne karakteristike povezane sa sljedećim:

— kakvoćom slatke vode na mjestu na kojem je riba omriještena i na koje se vraća radi razmnožavanja,

— migracijskom udaljenosti koju „divlja” riba prepliva kad je u moru,

— visokom kvalitetom mjesta hranjenja u moru. Ribe se hrane samo za vrijeme boravka u moru te se tamo stvaraju njihove zalihe energije u obliku mišićnih bjelančevina,

— činjenicom da je ribolov s pomoću čamca coracle jedinstvena tradicionalna metoda ribolova namijenjena pojedinačnom ulovu ribe u netaknutom stanju čim ona iz mora uđe u riječni sustav i prije nego se potroše njezine zalihe energije. Pokazatelj je svježine da kad se otvori utroba ribe „West Wales Coracle Caught Sewin”, ona često još sadržava tragove njezine morske prehrane kao što su hujice.

Prethodno navedeni čimbenici pridonose karakteristikama te ribe, a riječ je o čistom svježem proizvodu s čvrstim mesom, visokim stupnjem kvalitete mišića i visokim udjelom mišićnih bjelančevina i ulja bez pretjeranog taloženja masti. Te se karakteristike odražavaju u prehrambenoj kvaliteti ribe s njezinim netaknutim čvrstim mesom i gustom teksturom koja kuhana ima blag, suptilan i prepoznatljiv okus po maslacu s blago orašastom aromom te jedinstvenim blagim, čistim i svježim okusom.

Velški čamci coracle nekoć su se u velikoj mjeri upotrebljavali u cijelom Walesu, no danas se upotrebljavaju isključivo na rijekama Taf, Tywi i Teifi u Zapadnom Walesu. Jedna od obitelji koje danas love ribu na rijeci Tywi bavi se ribolovom s pomoću čamca coracle više od 300 godina.

Ribolov s pomoću velškog čamca coracle tradicija je koja datira još iz 1800-tih. Obuhvaća mnoge vještine koje su se prenosile s generacije na generaciju, poput izrade čamaca coracle, izrade mreža, znanja o tome u kojim plimnim područjima obavljati ribolov te sposobnosti tumačenja promjena na rijeci i uzimanja u obzir čimbenika poput dubine rijeke (ovisno o poplavnoj vodi), plime i vjetra. Ribolov s pomoću čamca coracle zahtijeva izvanrednu vještinu jer je potrebno precizno upravljati čamcem i ploviti te istodobno kontrolirati položaj mreže i održavati se na vodi. Vještinu ribara naglašava činjenica da se ribolov s pomoću čamca coracle odvija uglavnom noću. Velški čamci coracle izrađuju se ručno od jasena i vrbe i košaraste su konstrukcije. Iako su njihov izgled i način izrade stoljećima ostali nepromijenjeni, u njihovoj se proizvodnji danas upotrebljavaju i suvremeni materijali poput kretona, platna i staklenih vlakana.

„West Wales Coracle Caught Sewin” poznat je i kvalitetan proizvod te sinonim za velško gastronomsko nasljeđe i kulturu hrane, a upotrebljavaju ga mnogi vrhunski kuhari i ugostitelji. U sezoni ribolova s pomoću čamca coracle ta se riba kao sezonski proizvod redovito nalazi na jelovnicima poznatih lokalnih ugostiteljskih objekata i za njom postoji velika potražnja među lokalnim stanovništvom i među turistima. „West Wales Coracle Caught Sewin” često se prodaje dimljen, a prodaje se i u prestižnim prodavaonicama hrane u Londonu i diljem Ujedinjene Kraljevine. „West Wales Coracle Caught Sewin” trenutačno se prodaje na odjelima hrane u robnoj kući Harrods London, a prodavan je i u robnoj kući Fortnum & Mason u Londonu.

Andrew Luck – lokalni kuhar s područja rijeke Tywi

„Kao kuharu uzbudljivo mi je vidjeti prvi West Wales Coracle Caught Sewin u sezoni kada dođe svjež s čamaca coracle iz Zapadnog Walesa. West Wales Coracle Caught Sewin odlična je riba za kuhare, ne samo zbog svojeg jedinstvenog svježeg okusa i guste strukture već i zbog priče, povijesti i tradicije povezane s njom. Zadovoljstvo je imati je na jelovniku i znati točno odakle ovaj kvalitetni proizvod dolazi. West Wales Coracle Caught Sewin izvanredna je riba koja može pokazati svoju istinsku raznolikost kad je dimljena ili kuhana.”

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

https://www.gov.uk/government/publications/protected-food-name-west-wales-coracle-caught-sewin-pgi

(1) SL L 343, 14.12.2012., str. 1.

(2) Zamijenjena Uredbom (EU) br. 1151/2012 (SL L 93, 31.3.2006., str. 1.).

(3) Vidjeti bilješku 2.